Tatra K2S

Tatra K2S je typ dvojčlánkovej kĺbovej električky prevádzkovanej Dopravným podnikom Bratislava (DPB). Typ vznikol modernizáciou starších električiek česko-slovenskej výroby Tatra K2, niektoré vozne boli úplne novo postavené na dokladoch pôvodných električiek. Prestavby na typ K2S prebiehali postupne medzi rokmi 1998 a 2009, od septembra 2009 má DPB k dispozícii 35 električiek tohto typu.

Historické pozadie 
Po úspešných modernizáciách brnianskych vozňov K2 na typ K2R sa v druhej polovici 90. rokov 20. storočia rozhodol k tejto forme omladeniu svojho vozňového parku aj Dopravný podnik Bratislava. Vzhľadom na nedostatok finančných prostriedkov na nákup úplne nových vozňov pristúpil DPB k rekonštrukciám starších električiek K2, ktoré už boli na hranici životnosti, ktorá bola vďaka modernizácii predĺžená minimálne o 10 až 15 rokov.

Deväť električiek K2S bolo úplne novo vyrobených v rokoch 2007 až 2009, pretože články pôvodných vozňov už boli značne skorodované.  Zo starších električiek teda boli použité len podvozky.

Modernizácia 
Vozňová skriňa električky bola pri modernizácii kompletne opravená, rám bol opieskovaný a ošetrený proti korózii, boli osadené čelá s novým dizajnom od architekta Patrika Kotasa. V priestore pre cestujúcich došlo k výmene okien s vyklápacou hornou časťou, nové sú aj dvere s dopytovým otváraním cestujúcimi – u vozňov č. 7101–7106 sú dvojkrídlové výklopné, ostatné električky majú dvere štvorkrídlové skladacie. Pôvodné laminátové sedačky boli nahradené polstrovanými, bola položená protišmyková podlahová krytina, interiér bol novo obložený, nové je aj žiarivkové osvetlenie, kúrenie bolo presunuté do bočníc. Novinkou je elektronický akustický a optický informačný systém. Kabína vodiča je klimatizovaná, nový je ovládací pult, pedále pre riadenie električky boli nahradené ručným radičom.

Električky majú opravené podvozky, motorgenerátor bol nahradený statickým meničom, odber elektrického prúdu je zabezpečený novým polopantografom. Dôležitou zmenou je náhrada pôvodnej nehospodárnej odporovej elektrickej výzbroje UA12 za novú tranzistorovú na báze IGBT tranzistorov s rekuperáciou. Do prvých vozňov č. 7101–7106 bola inštalovaná výzbroj ČKD TV14, po krachu jej výrobcu prešiel od električky č. 7107 bratislavský dopravný podnik na výzbroj TV Progress od spoločnosti Alstom (teraz Cegelec).

Vozne č. 7126–7134 majú úplne novo vyrobenú vozňovú skriňu, ich podvozky pochádzajú zo starších električiek K2.

Električka č. 7121 bola pri modernizácii prestavaná na školský (cvičný) vozeň, ktorý môže jazdiť v bežnej prevádzke s cestujúcimi. Jedinou väčšou úpravou oproti ostatným vozňom K2S bolo zväčšenie kabíny vodiča, za vodičovým sedadlom bola inštalovaná bokom k smeru jazdy sedačka pre inštruktora, ktorý môže pomocou špeciálneho ovládača simulovať poruchy električky. Kapacita vozňa je znížená o jedno miesto na sedenie.

Prevádzka 

Prvá električka K2 bola na typ K2S zmodernizovaná v roku 1998, premiéra vozňa č. 7101 (pri prestavbe sú električky prečíslované na súvislý rad) pre verejnosť prebehla 31. júla toho roku, keď bola vystavená pri príležitosti otvorenia zrekonštruovaného Kamenného námestia. Skúšobné jazdy sa začali na jeseň 1998. Ešte v tom istom roku boli modernizované ďalšie dve električky, v roku 1999 ďalšie dve. Posledný vozeň s výzbrojou TV14 (č. 7106) bol rekonštruovaný v roku 2000. Prestavby na typ K2S prebiehali v počte dvoch až štyroch vozňov ročne do roku 2006 (posledná električka č. 7125). Vozeň č. 7121 (modernizovaný v roku 2005) bol pri modernizácii upravený na školský.

V roku 2007 bola vyrobená prvá električka K2S s novou skriňou vozňa (č. 7126), ďalšie vozne nasledovali v rokoch 2008 a 2009 (do č. 7134). Posledným vozňom K2S je električka č. 7135 (prestavba v roku 2009), pri ktorej modernizácii bola opäť využitá aj pôvodná karoséria.

Modernizácia starších vozňov K2 na typ K2S a takisto aj novostavby vozňov K2S prebiehali vo spoločnosti Pars nova s Šumperku.

Referencie

Iné projekty

Zdroj 

K2S
Dráhové vozidlá vyrábané od roku 1998
Dráhové vozidlá vyrábané do roku 2009